กฎ ก.ค.ศ. ว่าด้วยการให้ข้าราชการครูและบุคลากรทางการศึกษาได้รับเงินเดือนสูงกว่าหรือต่ำกว่าขั้นต่ำ หรือสูงกว่าขั้นสูงของอันดับ พ.ศ. 2553 (ฉบับ Update ล่าสุด)

กฎ ก

กฎ ก.ค.ศ.
ว่าด้วยการให้ข้าราชการครูและบุคลากรทางการศึกษา
ได้รับเงินเดือนสูงกว่าหรือต่ำกว่าขั้นต่ำ
หรือสูงกว่าขั้นสูงของอันดับ
พ.ศ. ๒๕๕๓[๑]

อาศัยอำนาจตามความในมาตรา
๑๙ (๔) และมาตรา ๔๔ วรรคสอง
แห่งพระราชบัญญัติระเบียบข้าราชการครูและบุคลากรทางการศึกษา พ.ศ. ๒๕๔๗ ก.ค.ศ.
โดยได้รับอนุมัติจากคณะรัฐมนตรีออกกฎ ก.ค.ศ. ไว้ ดังต่อไปนี้

ข้อ ๑[๒]
 ให้ข้าราชการครูและบุคลากรทางการศึกษาได้รับเงินเดือนสูงกว่า
หรือต่ำกว่าขั้นต่ำของอันดับ ในกรณีดังต่อไปนี้
(๑) ได้รับเงินเดือนสูงกว่าขั้นต่ำ
หรือต่ำกว่าขั้นต่ำของอันดับเงินเดือนของตำแหน่งและวิทยฐานะนั้นอยู่แล้ว
ให้ได้รับเงินเดือนเท่าเดิม เว้นแต่ ก.ค.ศ. จะกำหนดเป็นอย่างอื่น
(๒) ถูกลดเงินเดือนหรือลดเงินเดือนจนทำให้ได้รับเงินเดือนต่ำกว่าขั้นต่ำของอันดับเงินเดือนของตำแหน่งและวิทยฐานะ
ให้ได้รับเงินเดือนเท่าที่ถูกลดเงินเดือนหรือลดเงินเดือนนั้น
(๓) เปลี่ยนตำแหน่ง ย้าย หรือโอน ให้ได้รับเงินเดือนในแต่ละกรณี
ดังต่อไปนี้
(ก) ในกรณีที่เป็นประโยชน์แก่ทางราชการ
ให้ได้รับเงินเดือนในอันดับและขั้นหรืออัตราเงินเดือนที่ได้รับอยู่เดิม
(ข) ในกรณีเปลี่ยนตำแหน่ง ย้าย
หรือโอนโดยเป็นความประสงค์ของข้าราชการครูและบุคลากรทางการศึกษา
ให้ได้รับเงินเดือนในอันดับเงินเดือนของตำแหน่งที่ได้รับแต่งตั้งในขั้นที่ตรงกันกับขั้นหรืออัตราเงินเดือนที่ได้รับอยู่เดิม
แต่ถ้าผู้นั้นได้รับเงินเดือนสูงกว่าขั้นสูงของอันดับเงินเดือนสำหรับตำแหน่งที่ได้รับแต่งตั้งอยู่แล้ว
ให้ได้รับเงินเดือนตามที่ ก.ค.ศ. กำหนดโดยอนุมัติของคณะรัฐมนตรี
(๔) ได้รับการบรรจุและแต่งตั้งให้ดำรงตำแหน่งครูผู้ช่วย
ได้รับเงินเดือนอันดับครูผู้ช่วยขั้นหรืออัตราเงินเดือนที่ต่ำกว่าขั้นต่ำ
หรือสูงกว่าขั้นต่ำของอันดับ เมื่อผ่านการเตรียมความพร้อมและพัฒนาอย่างเข้มแล้ว
ได้รับแต่งตั้งให้ดำรงตำแหน่งครู ให้ได้รับเงินเดือนในอันดับ คศ. ๑ ตามที่ ก.ค.ศ. กำหนดโดยอนุมัติของคณะรัฐมนตรี
ในกรณีข้าราชการครูและบุคลากรทางการศึกษาที่ได้รับการบรรจุและแต่งตั้งให้ดำรงตำแหน่งครูผู้ช่วยเมื่อได้รับเงินเดือนถึงขั้นสูงของอันดับครูผู้ช่วย
ให้ผู้นั้นได้รับเงินเดือนสูงกว่าขั้นสูงของอันดับครูผู้ช่วยโดยให้ไปอาศัยรับเงินเดือนอันดับ
คศ. ๑ ในขั้นหรืออัตราเงินเดือนเท่าเดิม
ถ้าไม่มีขั้นหรืออัตราเงินเดือนเท่าเดิมให้ได้รับในขั้นหรืออัตราเงินเดือนใกล้เคียงที่สูงกว่า
(๕) ได้รับแต่งตั้งให้ดำรงตำแหน่งและวิทยฐานะสูงขึ้น
ถ้าได้รับเงินเดือนสูงกว่าขั้นต่ำของอันดับเงินเดือนของตำแหน่งและวิทยฐานะนั้นอยู่แล้ว
ให้ได้รับเงินเดือนในอันดับเงินเดือนของตำแหน่งและวิทยฐานะที่ได้รับแต่งตั้งในขั้นที่ตรงกันกับขั้นหรืออัตราเงินเดือนที่ได้รับอยู่เดิม
ถ้าไม่มีขั้นหรืออัตราเงินเดือนที่ได้รับอยู่เดิม
ให้ได้รับในขั้นหรืออัตราเงินเดือนใกล้เคียงที่สูงกว่า เว้นแต่ ก.ค.ศ. จะกำหนดเป็นอย่างอื่น
(๖) ได้รับปริญญา ประกาศนียบัตรการศึกษา ประกาศนียบัตรวิชาชีพ
หรือคุณวุฒิอย่างอื่น ซึ่ง ก.ค.ศ.
รับรองและกำหนดเงินเดือนที่ควรได้รับในอันดับและขั้นหรืออัตราเงินเดือนใด
ให้ได้รับเงินเดือนในอันดับและขั้นหรืออัตราเงินเดือนนั้น
(๗) ได้รับปริญญา ประกาศนียบัตรการศึกษา ประกาศนียบัตรวิชาชีพ
หรือคุณวุฒิอย่างอื่นเพิ่มขึ้น หรือสูงขึ้น ซึ่ง ก.ค.ศ.
รับรองหลังจากบรรจุและแต่งตั้ง และกำหนดอัตราเงินเดือน หรือค่าตอบแทนที่ควรได้รับในอันดับและขั้นหรืออัตราเงินเดือนใด
ให้ผู้มีอำนาจตามมาตรา ๕๓ หรือผู้ซึ่งได้รับมอบหมายสั่งให้ได้รับเงินเดือนหรือค่าตอบแทนในอันดับและขั้นหรืออัตราเงินเดือนที่
ก.ค.ศ. กำหนด
[คำว่า เงินเดือน แก้ไขเพิ่มเติมโดยข้อ ๗
แห่งคำสั่งหัวหน้าคณะรักษาความสงบแห่งชาติที่ ๑๖/๒๕๖๐ เรื่อง
การบริหารงานบุคคลของข้าราชการครูและบุคลากรทางการศึกษา]

ข้อ ๒[๓]
 ข้าราชการครูและบุคลากรทางการศึกษาผู้ใด
เมื่อได้รับเงินเดือนถึงขั้นสูงของอันดับเงินเดือนของตำแหน่งและวิทยฐานะในอันดับ
คศ. ๒ คศ. ๓ หรือ คศ. ๔ ให้ผู้นั้นได้รับเงินเดือนสูงกว่าขั้นสูงของอันดับเงินเดือนเดิม
โดยให้ไปอาศัยรับเงินเดือนในอันดับถัดไปได้อีกหนึ่งอันดับเท่านั้น ถ้าไม่มีขั้นหรืออัตราเงินเดือนที่ได้รับอยู่เดิมให้ได้รับในขั้นหรืออัตราเงินเดือนใกล้เคียงที่สูงกว่า
แล้วแต่กรณี
ในกรณีข้าราชการครูและบุคลากรทางการศึกษาซึ่งได้รับเงินเดือนสูงขึ้นในอันดับ
คศ. ๒ คศ. ๓ หรือ คศ. ๔ ตามวรรคหนึ่ง ผู้ใดต้องพ้นจากราชการเพราะเหตุเกษียณอายุ
ให้ผู้นั้นได้รับเงินเดือนในอันดับที่สูงขึ้นดังกล่าวในวันที่ ๓๐
กันยายนของปีสุดท้ายก่อนที่จะพ้นจากราชการเพราะเหตุเกษียณอายุ

ข้อ
๓  ข้าราชการครูและบุคลากรทางการศึกษาผู้ได้รับแต่งตั้งให้ดำรงตำแหน่งและวิทยฐานะใด
ถ้าได้รับเงินเดือนสูงกว่าเงินเดือนขั้นสูงของอันดับเงินเดือนสำหรับตำแหน่งและวิทยฐานะนั้นอยู่แล้ว
ให้ได้รับเงินเดือนในอัตราเท่ากับเงินเดือนที่ได้รับอยู่

ข้อ
๔  ในกรณีการเปลี่ยนตำแหน่ง ย้าย
หรือโอนมาเป็นข้าราชการครูและบุคลากรทางการศึกษา
ถ้าอัตราเงินเดือนที่ได้รับไม่มีกำหนดไว้ในบัญชีอัตราเงินเดือนข้าราชการครูและบุคลากรทางการศึกษาที่มีใบอนุญาตประกอบวิชาชีพ
ให้ได้รับในอัตราใกล้เคียงที่สูงกว่า

ข้อ
๕ 
การให้ได้รับเงินเดือนสูงกว่าหรือต่ำกว่าขั้นต่ำ หรือสูงกว่าขั้นสูงของอันดับ
สำหรับข้าราชการครูและบุคลากรทางการศึกษาตามมาตรา ๓๘ ก. (๓) (๔) (๕) และ (๖)
และตามมาตรา ๓๘ ค. (๒) ให้นำกฎ ระเบียบ
หลักเกณฑ์และวิธีการตามกฎหมายว่าด้วยระเบียบข้าราชการพลเรือนในสถาบันอุดมศึกษาและกฎหมายว่าด้วยระเบียบข้าราชการพลเรือนในส่วนที่เกี่ยวข้อง
แล้วแต่กรณี มาใช้บังคับโดยอนุโลม

ให้ไว้ ณ วันที่ ๒๕
สิงหาคม พ.ศ. ๒๕๕๓
ชินวรณ์  บุณยเกียรติ
รัฐมนตรีว่าการกระทรวงศึกษาธิการ
ประธาน ก.ค.ศ.

[เอกสารแนบท้าย]

๑.
ตารางเทียบขั้นเงินเดือนอันดับครูผู้ช่วยเมื่อได้รับการบรรจุและแต่งตั้งให้ดำรงตำแหน่งครู
แนบท้ายกฎ ก.ค.ศ.
ว่าด้วยการให้ข้าราชการครูและบุคลากรทางการศึกษาได้รับเงินเดือนสูงกว่าหรือต่ำกว่าขั้นต่ำ
หรือสูงกว่าขั้นสูงของอันดับ พ.ศ. ๒๕๕๓
๒.
ตารางเทียบขั้นเงินเดือนแต่ละอันดับที่ข้าราชการครูและบุคลากรทางการศึกษาจะได้รับเมื่อได้รับการบรรจุและแต่งตั้งให้ดำรงตำแหน่งและวิทยฐานะสูงขึ้นแนบท้ายกฎ
ก.ค.ศ. ว่าด้วยการให้ข้าราชการครูและบุคลากรทางการศึกษาได้รับเงินเดือนสูงกว่าหรือต่ำกว่าขั้นต่ำ
หรือสูงกว่าขั้นสูงของอันดับ พ.ศ. ๒๕๕๓

(ดูข้อมูลจากภาพกฎหมาย)

หมายเหตุ :-
เหตุผลในการประกาศใช้กฎ ก.ค.ศ. ฉบับนี้ คือ โดยที่มาตรา ๔๔ วรรคสอง
แห่งพระราชบัญญัติระเบียบข้าราชการครูและบุคลากรทางการศึกษา พ.ศ. ๒๕๔๗
บัญญัติให้ข้าราชการครูและบุคลากรทางการศึกษาที่จะได้รับเงินเดือนสูงกว่าหรือต่ำกว่าขั้นต่ำ
หรือสูงกว่าขั้นสูงของอันดับ ให้เป็นไปตามหลักเกณฑ์และวิธีการที่กำหนดในกฎ ก.ค.ศ.  จึงจำเป็นต้องออกกฎ ก.ค.ศ. นี้

กฎ
ก.ค.ศ. ว่าด้วยการให้ข้าราชการครูและบุคลากรทางการศึกษาได้รับเงินเดือนสูงกว่าหรือต่ำกว่าขั้นต่ำ
หรือสูงกว่าขั้นสูงของอันดับ (ฉบับที่ ๒) พ.ศ. ๒๕๕๕[๔]

ข้อ ๓  ข้าราชการครูและบุคลากรทางการศึกษาซึ่งดำรงตำแหน่งครูผู้ช่วยผู้ใดผ่านการเตรียมความพร้อมและพัฒนาอย่างเข้มแล้ว
หากยังไม่ได้รับการแต่งตั้งให้ดำรงตำแหน่งครู รับเงินเดือนอันดับ คศ. ๑
หรือได้รับการแต่งตั้งแล้วแต่ยังรับเงินเดือนไม่เป็นไปตามที่ ก.ค.ศ. กำหนดไว้ตามกฎ
ก.ค.ศ. ว่าด้วยการให้ข้าราชการครูและบุคลากรทางการศึกษาได้รับเงินเดือนสูงกว่าหรือต่ำกว่าขั้นต่ำ
หรือสูงกว่าขั้นสูงของอันดับ พ.ศ. ๒๕๕๓ และที่แก้ไขเพิ่มเติมโดยกฎ ก.ค.ศ. นี้
ให้ผู้นั้นได้รับการแต่งตั้งให้ดำรงตำแหน่งครูและได้รับเงินเดือนในอันดับ คศ. ๑
ตามที่ ก.ค.ศ. กำหนดโดยอนุมัติของคณะรัฐมนตรี ตั้งแต่วันที่ได้รับการแต่งตั้งให้ดำรงตำแหน่งครู
แต่ทั้งนี้ ไม่ก่อนวันที่ ๑ เมษายน พ.ศ. ๒๕๕๔

ข้อ ๔  ข้าราชการครูและบุคลากรทางการศึกษาผู้ใดได้รับเงินเดือนถึงขั้นสูงของอันดับ
คศ. ๓ หรือ คศ. ๔ อยู่แล้ว
หากยังไม่ได้รับคำสั่งให้ได้รับเงินเดือนสูงกว่าขั้นสูงของอันดับเงินเดือนเดิมโดยให้ไปอาศัยรับเงินเดือนในอันดับถัดไปอีกหนึ่งอันดับตามที่
ก.ค.ศ. กำหนดไว้ตามกฎ ก.ค.ศ. ว่าด้วยการให้ข้าราชการครูและบุคลากรทางการศึกษาได้รับเงินเดือนสูงกว่าหรือต่ำกว่าขั้นต่ำ
หรือสูงกว่าขั้นสูงของอันดับ พ.ศ. ๒๕๕๓ และที่แก้ไขเพิ่มเติมโดยกฎ ก.ค.ศ. นี้
หรือได้รับคำสั่งแล้ว แต่ยังรับเงินเดือนไม่เป็นไปตามที่ ก.ค.ศ. กำหนด
ให้ผู้นั้นได้รับเงินเดือนสูงกว่าขั้นสูงของอันดับเงินเดือนเดิม
และให้ไปอาศัยรับเงินเดือนในอันดับถัดไปอีกหนึ่งอันดับ
ตั้งแต่การเลื่อนขั้นเงินเดือนในครั้งที่หนึ่ง ครึ่งปีแรก หรือครั้งที่สอง ครึ่งปีหลัง
ซึ่งเป็นครั้งที่ถัดจากได้รับเงินเดือนถึงขั้นสูงของอันดับเงินเดือนเดิม
แล้วแต่กรณี แต่ทั้งนี้ไม่ก่อนวันที่ ๑ เมษายน พ.ศ. ๒๕๕๔

หมายเหตุ
:- เหตุผลในการประกาศใช้กฎ ก.ค.ศ. ฉบับนี้ คือ เนื่องจากพระราชบัญญัติเงินเดือน
เงินวิทยฐานะ และเงินประจำตำแหน่งข้าราชการครูและบุคลากรทางการศึกษา พ.ศ. ๒๕๔๗
ซึ่งแก้ไขเพิ่มเติมโดยพระราชบัญญัติเงินเดือน เงินวิทยฐานะ
และเงินประจำตำแหน่งข้าราชการครูและบุคลากรทางการศึกษา (ฉบับที่ ๒) พ.ศ. ๒๕๕๔
ได้เปลี่ยนโครงสร้างระบบเงินเดือนของข้าราชการครูและบุคลากรทางการศึกษาจากเดิมที่กำหนดเป็นระบบขั้นเงินเดือนไปเป็นระบบเงินเดือนขั้นต่ำขั้นสูง
สมควรกำหนดการได้รับเงินเดือนของข้าราชการครูและบุคลากรทางการศึกษาให้สอดคล้องกับระบบเงินเดือนขั้นต่ำขั้นสูงดังกล่าว
 จึงจำเป็นต้องออก กฎ ก.ค.ศ. นี้

คำสั่งหัวหน้าคณะรักษาความสงบแห่งชาติที่
๑๖/๒๕๖๐ เรื่อง การบริหารงานบุคคลของข้าราชการครูและบุคลากรทางการศึกษา[๕]

ข้อ
๑  ให้บุคคลซึ่งดำรงตำแหน่งกรรมการใน
ก.ค.ศ. ตามมาตรา ๗ (๔) และ
(๕)แห่งพระราชบัญญัติระเบียบข้าราชการครูและบุคลากรทางการศึกษา พ.ศ. ๒๕๔๗
ที่ดำรงตำแหน่งอยู่ในวันก่อนวันที่คำสั่งนี้ใช้บังคับพ้นจากตำแหน่งกรรมการใน ก.ค.ศ.

ข้อ
๒  ให้ ก.ค.ศ.
ตามกฎหมายว่าด้วยระเบียบข้าราชการครูและบุคลากรทางการศึกษาประกอบด้วย
(๑)
รัฐมนตรีว่าการกระทรวงศึกษาธิการ เป็นประธานกรรมการ
(๒)
กรรมการโดยตำแหน่ง ได้แก่ รัฐมนตรีช่วยว่าการกระทรวงศึกษาธิการ
ปลัดกระทรวงศึกษาธิการ เลขาธิการ ก.พ. เลขาธิการสภาการศึกษา เลขาธิการคณะกรรมการการศึกษาขั้นพื้นฐานเลขาธิการคณะกรรมการการอุดมศึกษา
เลขาธิการคณะกรรมการการอาชีวศึกษา และเลขาธิการคุรุสภา
(๓)
กรรมการผู้ทรงคุณวุฒิ
ซึ่งรัฐมนตรีว่าการกระทรวงศึกษาธิการแต่งตั้งจากบุคคลซึ่งมีความรู้ ความเชี่ยวชาญ
และประสบการณ์สูงในด้านการบริหารทรัพยากรบุคคล ด้านการศึกษา และด้านกฎหมาย
ด้านละหนึ่งคน
ให้เลขาธิการ
ก.ค.ศ. เป็นกรรมการและเลขานุการ และให้เลขาธิการ ก.ค.ศ.
แต่งตั้งข้าราชการในสำนักงาน ก.ค.ศ. จำนวนไม่เกินสองคนเป็นผู้ช่วยเลขานุการ
กรณีที่จะแต่งตั้งข้าราชการพลเรือนหรือข้าราชการครูและบุคลากรทางการศึกษาผู้ใดให้เป็นกรรมการตาม
(๓) ผู้นั้นต้องดำรงตำแหน่งประเภทบริหารระดับสูงหรือมีวิทยฐานะเชี่ยวชาญพิเศษ

ข้อ
๓  ในกรณีที่เห็นสมควร
หัวหน้าคณะรักษาความสงบแห่งชาติอาจมีคำสั่งให้เปลี่ยนแปลงองค์ประกอบของคณะกรรมการตามข้อ
๒ ได้ตามความเหมาะสม

ข้อ
๔  ให้ อ.ก.ค.ศ. วิสามัญ ซึ่ง ก.ค.ศ.
แต่งตั้งตามมาตรา ๑๗ แห่งพระราชบัญญัติระเบียบข้าราชการครูและบุคลากรทางการศึกษา
พ.ศ. ๒๕๔๗ ที่ดำรงตำแหน่งอยู่ในวันก่อนวันที่สั่งนี้ใช้บังคับพ้นจากตำแหน่ง

ข้อ
๕  ให้ ก.ค.ศ. มีอำนาจแต่งตั้ง
อ.ก.ค.ศ. วิสามัญ เพื่อทำการใด ๆ แทน ก.ค.ศ.ดังต่อไปนี้
(๑)
อ.ก.ค.ศ. วิสามัญเกี่ยวกับการอุทธรณ์และการร้องทุกข์
(๒)
อ.ก.ค.ศ. วิสามัญเกี่ยวกับวินัยและการออกจากราชการ
(๓)
อ.ก.ค.ศ. วิสามัญเกี่ยวกับกฎหมายและระเบียบข้าราชการครูและบุคลากรทางการศึกษา
นอกจาก
อ.ก.ค.ศ. วิสามัญ ตามวรรคหนึ่ง ก.ค.ศ. อาจแต่งตั้ง อ.ก.ค.ศ.
วิสามัญอื่นเพื่อทำการใด ๆ แทน ก.ค.ศ.
หรือทำหน้าที่เช่นเดียวกับคณะอนุกรรมการอื่นที่กำหนดตามกฎหมายว่าด้วยระเบียบข้าราชการครูและบุคลากรทางการศึกษาก็ได้

ข้อ
๖  ให้ อ.ก.ค.ศ. วิสามัญ แต่ละคณะ
มีจำนวนไม่เกินสิบห้าคน ประกอบด้วย
(๑)
ประธานอนุกรรมการ ซึ่งแต่งตั้งจากกรรมการใน ก.ค.ศ.
เว้นแต่มีเหตุผลความจำเป็นอาจแต่งตั้งบุคคลอื่นที่ไม่เป็นกรรมการใน ก.ค.ศ.
เป็นประธานอนุกรรมการก็ได้
(๒)
อนุกรรมการผู้ทรงคุณวุฒิ จำนวนไม่เกินสิบเอ็ดคน ที่มีความรู้ ความเชี่ยวชาญ
และประสบการณ์สูงในด้านการบริหารทรัพยากรบุคคล ด้านการศึกษา ด้านกฎหมาย
และด้านอื่น ๆที่เป็นประโยชน์ต่อการปฏิบัติหน้าที่ของ อ.ก.ค.ศ. วิสามัญคณะนั้น
(๓)
อนุกรรมการซึ่งเป็นข้าราชการครูและบุคลากรทางการศึกษา
สังกัดกระทรวงศึกษาธิการจำนวนสองคน
ให้เลขาธิการ
ก.ค.ศ. แต่งตั้งข้าราชการในสำนักงาน ก.ค.ศ. เป็นอนุกรรมการและเลขานุการและอาจแต่งตั้งข้าราชการในสำนักงาน
ก.ค.ศ. จำนวนไม่เกินสองคนเป็นผู้ช่วยเลขานุการ
กรณีที่จะแต่งตั้งข้าราชการพลเรือนหรือข้าราชการครูและบุคลากรทางการศึกษาผู้ใดให้เป็นอนุกรรมการตาม
(๒)
ผู้นั้นจะต้องดำรงตำแหน่งประเภทบริหารระดับสูงหรือประเภทบริหารระดับต้นประเภทอำนวยการระดับสูง
ประเภทวิชาการระดับทรงคุณวุฒิหรือระดับเชี่ยวชาญ
หรือมีวิทยฐานะไม่ต่ำกว่าเชี่ยวชาญ
หรืออาจแต่งตั้งจากผู้ซึ่งเคยดำรงตำแหน่งกรรมการผู้แทนข้าราชการครูและบุคลากรทางการศึกษาใน ก.ค.ศ.
หรือผู้ซึ่งเคยดำรงตำแหน่งอนุกรรมการใน อ.ก.ค.ศ. วิสามัญ ตามมาตรา ๑๗ แห่งพระราชบัญญัติระเบียบข้าราชการครูและบุคลากรทางการศึกษา
พ.ศ. ๒๕๔๗ ก็ได้
คุณสมบัติ
ลักษณะต้องห้าม หลักเกณฑ์และวิธีการได้มา
และการพ้นจากตำแหน่งของประธานอนุกรรมการกรณีที่มิได้แต่งตั้งจากกรรมการใน ก.ค.ศ.
และของอนุกรรมการตาม (๒) และ (๓) ให้เป็นไปตามที่ ก.ค.ศ. กำหนด
ให้นำบทบัญญัติมาตรา
๑๓ และมาตรา ๑๖ แห่งพระราชบัญญัติระเบียบข้าราชการครูและบุคลากรทางการศึกษา พ.ศ.
๒๕๔๗ มาใช้บังคับกับ อ.ก.ค.ศ. วิสามัญ โดยอนุโลม
การแต่งตั้ง
อ.ก.ค.ศ. วิสามัญ ตามข้อ ๕ (๑) และ (๒) ให้แต่งตั้งจากกรรมการใน ก.ค.ศ.
อย่างน้อยสองคน

ข้อ
๗  ให้แก้ไขคำว่า ขั้นเงินเดือน ในกฎหมายว่าด้วยระเบียบข้าราชการครูและบุคลากรทางการศึกษา เป็นคำว่า เงินเดือน ทุกแห่ง

ข้อ
๘  มิให้นำบทบัญญัติมาตรา ๔๗
แห่งพระราชบัญญัติระเบียบข้าราชการครูและบุคลากรทางการศึกษา พ.ศ. ๒๕๔๗ มาใช้บังคับ
ให้
ก.ค.ศ. เป็นผู้ดำเนินการสอบแข่งขันเพื่อบรรจุและแต่งตั้งบุคคลเข้ารับราชการเป็นข้าราชการครูและบุคลากรทางการศึกษา
ในกรณีที่
ก.ค.ศ. เห็นสมควร จะมอบหมายให้ กศจ. อ.ก.ค.ศ. ซึ่ง ก.ค.ศ. ตั้งตามมาตรา ๒๕
แห่งพระราชบัญญัติระเบียบข้าราชการครูและบุคลากรทางการศึกษา พ.ศ. ๒๕๔๗
ส่วนราชการหรือหน่วยงานการศึกษา เป็นผู้ดำเนินการตามวรรคสองก็ได้
หลักสูตร
วิธีการสอบแข่งขัน วิธีดำเนินการที่เกี่ยวกับการสอบแข่งขัน
เกณฑ์การตัดสินการขึ้นบัญชีผู้สอบแข่งขันได้
การนำบัญชีผู้สอบแข่งขันได้ในบัญชีหนึ่งไปขึ้นบัญชีเป็นผู้สอบแข่งขันได้ในบัญชีอื่น
การยกเลิกบัญชีผู้สอบแข่งขันได้
และรายละเอียดเกี่ยวกับการสอบแข่งขันให้เป็นไปตามหลักเกณฑ์ วิธีการ และเงื่อนไขที่
ก.ค.ศ. กำหนด

ข้อ
๙  มิให้นำบทบัญญัติมาตรา ๕๔
แห่งพระราชบัญญัติระเบียบบริหารราชการกระทรวงศึกษาธิการ พ.ศ. ๒๕๔๖
มาใช้บังคับกับการบริหารงานบุคคลของข้าราชการครูและบุคลากรทางการศึกษา
และให้นำบทบัญญัติมาตรา ๖๘
แห่งพระราชบัญญัติระเบียบข้าราชการครูและบุคลากรทางการศึกษา พ.ศ. ๒๕๔๗
มาใช้บังคับกับกรณีที่ไม่มีผู้ดำรงตำแหน่งผู้อำนวยการสถานศึกษาหรือมีแต่ไม่อาจปฏิบัติราชการได้

ข้อ
๑๐ 
เพื่อประโยชน์ในการบริหารงานบุคคลของข้าราชการครูและบุคลากรทางการศึกษานอกจากการกำหนดตำแหน่งข้าราชการครูและบุคลากรทางการศึกษาตามที่กำหนดไว้ในกฎหมายว่าด้วยระเบียบข้าราชการครูและบุคลากรทางการศึกษาแล้ว
ก.ค.ศ.
อาจกำหนดตำแหน่งหรือเปลี่ยนตำแหน่งข้าราชการครูและบุคลากรทางการศึกษาประเภทตำแหน่งผู้บริหารการศึกษาบางตำแหน่งเป็นประเภทตำแหน่งบุคลากรทางการศึกษาอื่นตามมาตรา
๓๘ ค. (๒) แห่งพระราชบัญญัติระเบียบข้าราชการครูและบุคลากรทางการศึกษา พ.ศ. ๒๕๔๗
ก็ได้

ข้อ
๑๑  ในวาระเริ่มแรกให้ อ.ก.ค.ศ.
วิสามัญ ตามข้อ ๕ ประกอบด้วยอนุกรรมการตามข้อ ๖ (๑) และ (๒)
จนกว่าจะได้แต่งตั้งอนุกรรมการตามข้อ ๖ (๓)
ซึ่งต้องดำเนินการให้แล้วเสร็จภายในเก้าสิบวันนับแต่วันที่คำสั่งนี้ใช้บังคับ

ข้อ
๑๒  ให้ อ.ก.ค.ศ. วิสามัญเฉพาะกิจซึ่ง
ก.ค.ศ. แต่งตั้งตามมาตรา ๑๗
แห่งพระราชบัญญัติระเบียบข้าราชการครูและบุคลากรทางการศึกษา พ.ศ. ๒๕๔๗
อยู่ในวันก่อนวันที่คำสั่งนี้ใช้บังคับยังคงปฏิบัติหน้าที่ต่อไปจนกว่าจะได้แต่งตั้ง
อ.ก.ค.ศ.
วิสามัญอื่นตามคำสั่งนี้เพื่อปฏิบัติหน้าที่แทนแต่ต้องไม่เกินเก้าสิบวันนับแต่วันที่คำสั่งนี้มีผลใช้บังคับ

ข้อ
๑๓ 
ในกรณีที่มีปัญหาเกี่ยวกับการปฏิบัติตามคำสั่งนี้
ให้เป็นไปตามคำวินิจฉัยของ ก.ค.ศ.

ข้อ
๑๔ 
ในกรณีเห็นสมควรนายกรัฐมนตรีหรือคณะรัฐมนตรีอาจเสนอให้คณะรักษาความสงบแห่งชาติแก้ไขเปลี่ยนแปลงคำสั่งนี้ได้

ข้อ ๑๕ 
คำสั่งนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป 

ปริยานุช/ผู้จัดทำ
๑๓ กันยายน ๒๕๕๓

นันท์นภัสร์/ตรวจ
๑๓ กันยายน ๒๕๕๓

ณัฐพร/ผู้ปรับปรุง
๑๖ มกราคม ๒๕๕๖

ปริญสินีย์/เพิ่มเติม
๒๓ มีนาคม ๒๕๖๐

[๑] ราชกิจจานุเบกษา
เล่ม ๑๒๗/ตอนที่ ๕๓ ก/หน้า ๒๙/๓ กันยายน ๒๕๕๓

[๒] ข้อ ๑ แก้ไขเพิ่มเติมโดยกฎ ก.ค.ศ.
ว่าด้วยการให้ข้าราชการครูและบุคลากรทางการศึกษาได้รับเงินเดือนสูงกว่าหรือต่ำกว่าขั้นต่ำ
หรือสูงกว่าขั้นสูงของอันดับ (ฉบับที่ ๒) พ.ศ. ๒๕๕๕

[๓] ข้อ ๒ แก้ไขเพิ่มเติมโดยกฎ ก.ค.ศ.
ว่าด้วยการให้ข้าราชการครูและบุคลากรทางการศึกษาได้รับเงินเดือนสูงกว่าหรือต่ำกว่าขั้นต่ำ
หรือสูงกว่าขั้นสูงของอันดับ (ฉบับที่ ๒) พ.ศ. ๒๕๕๕

[๔] ราชกิจจานุเบกษา
เล่ม ๑๒๙/ตอนที่ ๑๒๓ ก/หน้า ๘/๒๑ ธันวาคม ๒๕๕๕

[๕] ราชกิจจานุเบกษา
เล่ม ๑๓๔/ตอนพิเศษ ๘๕ ง/หน้า ๔๓/๒๑ มีนาคม ๒๕๖๐